text: Ny plan mod rotter
  19 juli 2010 kl. 11.29
  Rottebekæmpelse kræver en hurtig og konsekvent indsats.
  Det er erfaringen fra Horsens, der har fået nedsat anmeldelserne af rotter med 30 procent i løbet af det seneste år.
  Kommunen får hurtigt stoppet huller i kloakker og følger op på, at rottebekæmpelsen virker.
  Erfaringerne fra Horsens skal nu bruges i en landsdækkende plan for bekæmpelse af rotter i alle landets 98 kommuner. Sidste år modtog kommunerne 137.141 rotteanmeldelser.
  Horsens Kommune har gjort rottebekæmpelse til en ren kommunal opgave i stedet for at overlade indsatsen til private firmaer.
  Det giver mulighed for at gennemføre en stærkere forebyggende indsats.
  - Både økonomisk og miljømæssigt er der en gevinst i at forebygge. Skrækscenariet er, at rotterne bliver resistente overfor alle kendte gifttyper. Det er heldigvis ikke tilfældet i dag, men det er afgørende, at vi sætter alle sejl til for at undgå, at det sker i fremtiden, siger siger miljøminister Karen Ellemann (V).
  
  Planen
  Her er de vigtigste elementer i Miljøministeriets plan:
   Borgerne får nu mulighed for at anmelde rotter 24 timer i døgnet. Digitale meldesystemer giver mulighed for et hurtigt overblik over, hvor der er rotteproblemer i et konkret område.
   Ændring af tilsynsregler på ejendomme i landzonerne, så det kommunale eftersyn fokuseres på ejendomme med rotteproblemer. I dag skal alle ejendomme besøges uanset rottetilstand.
   Alle rottefængere skal autoriseres og bestå den statslige rotteeksamen.
   Alle kommuner skal udarbejde en handlingsplan for rotteområdet.
   For at modvirke rotters resistens vil kommuner fremover kunne påbyde private bekæmpelsesfirmaer at anvende den svageste rottegift først.
   Tilsynet med private bekæmpelsesfirmaer skærpes.
   Information og vejledning til borgere og professionelle styrkes. Der vil komme fokus på vedligeholdelse, forebyggelse mod rotte-relaterede sygdomme, og hvordan man kan undgå resistens overfor gift.
   I 2008 brugte de danske kommuner cirka 80 millioner kroner årligt på rottebekæmpelse. Med de nye regler for ændret tilsyn i landzoner anslås det, at op mod en tredjedel af det beløb vil blive frigjort til nye indsatser på rotteområdet.
  Den nye rotteplan er i høring frem til den 6. september 2010.
  